钦定古今图书集成/方舆汇编/职方典/第1146卷 > 《进兴都志疏》王格
## 钦定古今图书集成/方舆汇编/职方典/第1146卷 > 《进兴都志疏》王格

窃惟先帝以超代之英，观风楚甸；母后以伣天之淑，
翼训椒房。其懿行嘉言，丕谟贞轨，纷纶于江介，流播
于人间者，盖与日月齐明，乾坤等大。暨乎祚灵集祉，
皇嗣发祥，我皇上虎变龙飞，尧登舜陟，绪缵乎列祖，
德加乎万方。继述之统既明，褒扬之礼斯讲。于是上
尊号，修秩禋，饬陵庙，辟疆舆。所以吐发孝衷，弘张先
德者，积十有馀年，固己识于人而际于天矣。既乃慈
宫晏启，宝寝卜祯，则又亲驭六飞，照临三楚，法驾画
辉于宗国，泉闱宸定于仙丘。百辟攸同，省方之典毕
举；兆民允赖，赐复之诏斯颁。然后讲合祔之仪，拓营建之制，增环卫之署，备奔走之臣，伟矱既齐于旧邸，
鸿名爰锡乎新都。礼乐制度之方，君“臣父子之道莫
不建其中和极其明备真足以网罗千代，咀嚼百王，
而为人伦之师模孝敬之准式”，赫乎靡得而称矣。昔
丘索垂程，孔佐扬轨皆以昭德纪功，见宝历代。矧乃
圣神继作，国传必世之仁；典礼告成，家茂绍庭之孝。
事盈竹帛，功溢鼎彝。宁可使周原咏脱，郢书说讹。舆
志有阙载之都，史成无传信之籍哉？时固有待，义则
可起。伏蒙陛下俯纳守臣之请，用成一代之书，以彰
示寰宇，作新耳目，此海内臣民所延颈举踵，冀观厥
成者也。但臣仰惟陛下经纬成德，文思垂风，而左右
辅弼之臣，言语侍从之士，又皆选于四国，艺兼三长。
以斯撰次之役，固宜妙选广内，丛积时髦，发金匮之
秘藏，“听承明之指授，庶可以揄衍洪休，昭振盛典”尔。
顾臣𫍲闻肤受，业谢专门，且犬马之齿，已及桑榆，精
力耗疲，旧闻放失。顷蒙陛下不遗葑菲，㧞自休闲，既
待罪于执宪，又厕名于司空，三岁两迁，万无一报，方
抱素䬸之愧，遽膺搦管之庸，臣愚何胜感惧？自初奉
明旨，便欲隐避，而衔感既深，中情恋恋。恐上负渥恩，
非臣子所以承宣主德之谊。乃遂不揆懵昧，漫为编
摩，凉燠既弥，篇章甫就，虽缃素之已殚，愧沧溟之难
测。存什一于千百，徒资文献之征；窥寥廓于寻常，能
无豕亥之误。缮写既毕，特差某赍捧进呈，伏乞俯赐
一览，大加郢斲。倘万分有可采存，仍乞特运渊思，锡
以嘉名，并御赐叙文一首，用光永久。臣不胜感戴之
至